Íslenskuþorpið opnað á degi íslenskrar tungu Íslenskuþorpið , nýstárleg leið fyrir fólk sem er að læra íslensku sem annað mál , er formlega opnað á Háskólatorgi á degi íslenskrar tungu , 16. nóvember , kl. 11 . Frú Dorrit Moussaieff opnar þorpið . Hugmyndin að baki Íslenskuþorpinu byggist á rannsóknum dr. Guðrúnar Theodórsdóttur , lektors í annarsmálsfræðum við Íslensku - og menningardeild Háskóla Íslands . Nýjustu rannsóknir sýna að málnotkun er forsenda þess að fólk tileinki sér tungumál og að notkun málsins á fyrstu stigum getur flýtt fyrir frekara námi . Mikið átak þarf til að byrja að tala nýtt tungumál utan kennslustofunnar . Nemendur í íslensku sem öðru máli nota nýja tungumálið nánast eingöngu í kennslustundum fyrsta árið í náminu . Þeim reynist erfitt að finna hentuga staði utan kennslustofunnar til að nota málið úti í samfélaginu því þeim er gjarnan svarað á ensku . Með Íslenskuþorpinu er brugðist við þessu og jafnframt skapast með því dýrmæt tækifæri til frekari rannsókna á sviði annarsmálsfræða . Íslenskuþorpið er að finna innan ákveðinna fyrirtækja á háskólasvæðinu og víðar í Reykjavík : á kaffihúsum , bókasafni , veitingastað , í bókabúð , bakaríi og sundlaug . Áður en íslenskunemarnir halda út í Íslenskuþorpið til að sinna erindum sínum á íslensku undirbúa þeir sig með sérstöku námsefni sem þróað hefur verið fyrir verkefnið . Sérþjálfað starfsfólk í fyrirtækjunum tekur nemunum fagnandi og tryggir að íslenska verði samskiptamálið við afgreiðsluna . Íslenskuþorpið myndar þannig styðjandi umgjörð á leið íslenskunemanna til virkar þátttöku í samfélaginu . Verkefnið er þróað á vegum Háskóla Íslands en að baki því er öflugt þverfaglegt samstarfsteymi , Listaháskóli Íslands , Syddansk Universitet í Danmörku og Interactive Institute í Svíþjóð . Ætlunin er að Íslenskuþorpið verði hluti af bæjarlífinu í Reykjavík og verði jafnframt fyrirmynd fyrir sambærileg tungumálaþorp víðar , s.s. á fleiri þéttbýlisstöðum um landið og annars staðar á Norðurlöndum . Búast má við að samskiptin í Íslenskuþorpinu ýti undir gagnkvæman skilning og umburðarlyndi fólks hvort sem íslenska er móðurmál eða annað mál .